Сирием къикIыжа пщащэм и зэфIэкIыр
Хъыбар гуапэ
Хамэ къэрал къикIыжауэ хэкум щыпсэу ди лъэпкъэгъухэм я ехъулIэныгъэхэм ущымыгуфIыкIынкIэ Iэмал иIэкъым. Абыхэм я Iуэху зэрыдэкIым игъэтыншыр езыхэм я закъуэкъым, атIэ хэкурысхэми ягу хегъахъуэ, къищынэмыщIауэ, адэжь щIыналъэм къыхуеплъэкIыу хамэ щIыпIэ щыIэхэр куэдым трегъэгушхуэ, щIегъэгупсыс.
Апхуэдэ зы Iуэху дахэм щогуфIыкI Адыгэ Республикэм щыпсэу адыгэхэр.Сирием къикIыжу зи хэкужь къэзыгъэзэжа ХъутIэжьхэ япхъу Исраа мы гъэм Банэхэс курыт еджапIэр фIы дыдэу къиухащ, Зыуэ щыт къэрал экзаменхэм балл лъагэхэр къыщихьри, МГТУ-м МедицинэмкIэ и факультетым щIэтIысхьащ.
Хэкужьым апхуэдэ къарурэ зэфIэкIрэ къыхилъхьащ пщащэм. Гъуэгуанэ гугъу къызэпичами, и мурад зригъэхъулIащ. Сирием къикIыжщ, урысыбзэр зригъащIэщ, курыт школым и программэм фIы дыдэу пэлъэщри, IэщIагъэ щхьэпи хуеджэну къыхихащ. ДяпэкIэ зытехьэну гъуэгуанэм ехъулIэныгъэ щиIэну Тхьэм жиIэ.
НЭЩIЭПЫДЖЭ Замирэ.
